
 REPUBLIKA HRVATSKA 
Općinski sud u Vukovaru 
Vukovar, Županijska ul. br. 31 
Poslovni broj: Ovr Ob-19/2026-3 
U   I M E   R E P U B L I K E   H R V A T S K E
R J E Š E NJ E
 
Općinski sud u Vukovaru, po sucu pojedincu Sanji Vrabec-Vrančić, u izvanparničnom predmetu predlagatelja osiguranja Hrvatski zavod za socijalni rad Područni ured V…, protiv protivnice osiguranja J. M. iz G…, sada u V…, OIB… i protivnika osiguranja B. O.iz B…, OIB …, radi određivanja privremene mjere u zaštiti dobrobiti djeteta maloljetne M. J. O., OIB …, koju zastupa posebna skrbnica A. H., dipl. pravnica iz Centra za posebno skrbništvo Z. Podružnica O., uz sudjelovanje Lj. O. iz B…, OIB …, nakon provedenog postupka, izvan ročišta, 10. srpnja 2026. 

r i j e š i o   j e

Radi osiguranja nenovčane tražbine predlagatelja osiguranja: 
I.Određuje se privremena mjera, kojom se protustranci osiguranja J. M., OIB… i protivniku osiguranja B. O., OIB …, roditeljima djeteta maloljetne M. J. O., OIB…, rođene … u V., privremeno oduzima pravo na stanovanje s tim djetetom te se dijete privremeno povjerava na svakodnevnu skrb baki po ocu Lj. O. iz B…, OIB…. 
II. Za vrijeme trajanja privremene mjere iz toč. I. izreke ovoga rješenja osobni odnosi djeteta maloljetne M. J. O., OIB … s majkom protivnicom osiguranja J. M., OIB … ostvarivat će se svake nedjelje u vremenu od 17,00-19,00 sati u prisutnosti bake Lj. O., te telefonskim kontaktom protivnice osiguranja i bake djeteta radi obavijesti o djetetu ponedjeljkom i četvrtkom od 19,00-20,00 sati, dok će dijete s ocem protivnikom osiguranja B. O., OIB …, osobne odnose ostvarivati u prisutnosti bake Lj. O., više puta tjedno, uz prethodni dogovor s bakom. 
III. Ova privremena mjera traje najduže do pravomoćnog okončanja postupka radi određivanja mjere za zaštitu osobnih prava i dobrobiti djeteta – oduzimanje prava na stanovanje s djetetom i povjeravanje svakodnevne skrbi o djetetu, koji se sudski postupak vodi u odnosu na protustranke kod Općinskog suda u V. pod brojem: R1 Ob-… ili do drugačije odluke suda ukoliko se okolnosti toliko promjene da ista više nije potrebna. 
IV. Rješenje o određivanju privremene mjere ima učinak rješenja o ovrsi i žalba podnesena protiv ovog rješenja ne odgađa njegovu provedbu. Poslovni broj: Ovr Ob-19/2026-3 2 


Obrazloženje
1. Predlagatelj je kod ovoga suda 9. srpnja 2026., u smislu odredbe čl. 347. st. 2. Ovršnog zakona (Narodne novine br. 112/12, 25/13, 93/14, 55/16- odluka Ustavnog suda Republike Hrvatske, 73/17, 131/20, 114/22 i 6/24, dalje u tekstu OZ) i čl. 346. Obiteljskog zakona (Narodne Novine 103/15, 98/19, 47/20, 49/23–Odluka Ustavnog suda Republike Hrvatske i 156/23, dalje u tekstu ObZ), podnio prijedlog radi određivanja privremene mjere privremenog oduzimanja prava na stanovanje s djetetom, povjeravanja svakodnevne skrbi o djetetu i ostvarivanju osobnih odnosa djeteta s roditeljima, sve u zaštiti dobrobiti djeteta navedenog u izreci ovoga rješenja, predlažući da sud odredi predloženu privremenu mjeru radi sprječavanja rizika dovođenja u opasnost života, zdravlja i razvoja toga djeteta u odnosu na koju je rješenjem ovoga suda br. R1 Ob-… od 10. lipnja 2026. određena mjera privremenog povjeravanja i smještaja toga djeteta s trajanjem trideset dana, tako da dijete stanuje kod bake po odu Lj. O., te da okolnosti zbog kojih dijete treba biti izvan obitelji roditelja i dalje postoje, kao i da je u tijeku, kod ovoga suda, postupak oduzimanja prava roditeljima na stanovanje s tim djetetom. 
2. Uz prijedlog je predlagatelj dostavio obiteljsku procjenu za B. O.i J. M. od 26. lipnja 2026. (stranica spisa 5-14), rješenje ovoga suda poslovni broj R1 Ob-… od 10. lipnja 2026. (stranica spisa 15-16), kao i ispis nakon izvršenog uvida u digitalne podatke matice rođenih na ime M. J. O. (stranica spisa 17), koje je isprave sud pregledao u dokaznom dijelu postupka radi utvrđenja činjenica odlučnih za ocjenu osnovanosti prijedloga za određivanje privremene mjere. 

3. U ovom postupku prava i interese navedenog djeteta čiji su roditelji protivnica i protivnik osiguranja štiti poseban skrbnik A.H., dipl. pravnica iz Centra za posebno skrbništvo Z…, imenovana na ovu dužnost rješenjem ovoga suda poslovni broj Ovr Ob-19/2026-2 od 10. srpnja 2026.. 

4. Iz obiteljske procjene za protivnike osiguranja i njihovo zajedničko naprijed navedeno dijete utvrđeno je da je dijete rođeno u zajednici života protivnika i protivnice osiguranja prije sklapanja njihovog braka, da ovdje označeni protivnici osiguranja, kao roditelji, ne žive u obiteljskoj zajednici, da su njihovi međusobni odnosi kao bračnih drugova turbulentni, opterećeni fizičkom razdvojenošću zbog obavljanja poslova na različitim mjestima, da protivnica osiguranja ustraje na zahtjevu za razvodom njihovog braka, dok se protivnik osiguranja nada normalizaciji njihovih bračnih odnosa i ponovnoj uspostavi zajednice života u kojoj bi živjeli sa svojim zajedničkim maloljetnim djetetom, da je predlagatelj postupao u okviru svoje nadležnosti u ovoj obitelji od 25. lipnja 2025. kada je protivnik osiguranja predlagatelju prijavio da protivnica osiguranja fizički kažnjava navedeno dijete, pa je protivnica osiguranja nakon postupanja Policijske postaje V. u postupku zbog prijave na postojanje osnovane sumnje da je počinila kazneno djelo povrede djetetovih prava iz čl. 177. st. 1. i 2. Kaznenog zakona, da je u odnosu na protivnika osiguranja bila određena zabrana približavanja protivnici osiguranja od 13. studenog 2025., da je bilo više prijava predlagatelju od strane protivnice osiguranja, da je od 13. studenog 2025. protivnica osiguranja bila smještena u sklonište za žrtve obiteljskog nasilja koje je samoinicijativno napustila 3. prosinca 2025., da zajedničko maloljetno dijete protivnice i protivnika osiguranja s njima u obitelji ne stanuje od kada je rješenjem ovoga suda od 10. lipnja 2026. privremeno povjerena na skrb baki po ocu Lj. O., s trajanjem ove mjere trideset dana, da kroz vrijeme trajanja te mjere majka nije ostvarivala osobne odnose s djetetom u obujmu kojim je određeno tim rješenjem, dok su se osobni odnosi oca i djeteta ostvarivali. 
Utvrđeno je da je predlagatelj radi prikupljanja svih bitnih podataka obavio očevid na terenu u kućanstvu Lj. O., 29. svibnja 2029. i 25. lipnja 2026. kojim je očevidima utvrđeno da su uvjeti stanovanja za dijete odgovarajući, da dijete koristi za boravak jednu sobu u donjem dijelu kuće, da je prostor lijepo i uredno održavan, opremljen svim potrebnim namještajem, da zgrada ima sve komunalne priključke, da je grijanje na peći na drva, dok se očevid na adresi boravka majke nije mogao učiniti s obzirom da majka, unatoč ranije postignutom dogovoru s predlagateljem u dogovoreno vrijeme i dan, 24. lipnja 2026., nije bila na adresi. 
Psihologijskom obradom protivnika osiguranja utvrđeno je da je protivnik osiguranja prosječnih intelektualnih sposobnosti, aktualno psihičkim poteškoćama u vidu preosjetljivosti, napetosti, neodlučnosti s obzirom da se teško nosi s ostavljanjem od strane supruge koja je ostavila i dijete, što dovodi do povremene pojačane konzumacije alkohola, te je voljan pomiriti se s protivnicom osiguranja iako je svjestan svih njezinih grešaka i propusta uključujući i roditeljske, da je svjestan vlastite nemogućnosti za pružanje svakodnevne skrbi djetetu čiji je otac, dok je istovrsnom obradom protivnice osiguranja utvrđeno da intelektualno funkcionira na razini nižeg prosjeka, da je hladnija, na sebe usmjerena majka, da često mijenja adrese stanovanja i životne partnere, živi od danas do sutra, ne promišlja o svojim postupcima i posljedicama tih postupanja na druge, da ne preuzima odgovornost za vlastita postupanja, što sve ukazuje da je socijalno i emocionalno nezrela osoba, te da protivnica osiguranja samo na verbalnoj razini iskazuje voljnost za preuzimanje svakodnevne skrbi o djetetu čiji je otac protivnik osiguranja. 
Utvrđeno je i da je popunjavanjem liste za procjenu razvojnih rizika na strani roditelja, predlagatelj utvrdio visoku razinu rizika za dijete odnosno da je dijete izrazito razvojno ugroženo zbog postojanja većeg broja značajnih okolnosti srednjeg ili visokog intenziteta kod roditelja i / ili obitelji koja je ugrožavaju djetetov psihofizički i socijalni razvoj, te ponašajno i ostali znakovi ukazuju da je razvoj djeteta srednje ili intenzivno ugrožen te da mjera intenzivne stručne pomoći i nadzora nije dovoljna kako bi se spriječili negativni utjecaj na dijete i njegov razvoj, tako da je potrebno predložiti sudu oduzimanje prava protivniku i protivnici osiguranja na stanovanje s tim djetetom i dijete povjeriti na svakodnevnu skrb baki po ocu Lj. O.. 
U odnosu na baku Lj. O., utvrđeno je da je zdrava osoba koja zbog masnoće u jetri pije po liječniku određenu terapiju, da ona i suprug nisu psihijatrijski liječeni, da je njezin suprug Z. u invalidskoj mirovini i korisnik inkluzivnog dodatka koji joj pomaže oko kućanskih poslova te se dobro slažu, da je vlasnica kuće u kojoj živi protivnik osiguranja i polovine obiteljske kuće u T. i suvlasnica obiteljske kuće u kojoj živi sa suprugom, da je iskreno zainteresirana za skrb o djetetu koje je dijete naviknulo kod nje prespavati s obzirom da ju je i ranije otac vikendom znao ostaviti na čuvanje kod bake, tako da nije bilo problema u prilagođavanju djeteta na stalni život kod bake, da je dijete vesele i vedre naravi, urednog apetita, da je u tijeku odvikavanje od korištenja pelena, da ide redovito u vrtić i da se prilagodila boravku u vrtiću i voli ići u vrtić, da je dobroga zdravlja, da je liječena po okulisti. 
Utvrđeno je iz dostavljene obiteljske procjene da se protivnik osiguranja uzdržava od rada na građevinskim poslovima "na crno", da stanuje u kući koja je u vlasništvu njegovih roditelja, da je njegovo kućanstvo opremljeno svim potrebnim namještajem, komunalnim priključcima, prosječno održavano, dok se protivnica osiguranja uzdržava od povremenog rada na sezonskim poslovima, da je majka još troje djece iz ranijeg braka koja nakon razvoda braka stanuje s ocem u kućanstvu i u odnosu na koje je bila oglašena krivom zbog počinjenja kaznenih djela protiv braka, obitelj i djece – povreda djetetovih prava s obzirom da je u periodu od siječnja do listopada 2019., u odsutnosti svog prvog supruga, u više navrata fizički kažnjavala njihovu zajedničku maloljetnu djecu. 

5. S obzirom da kod protustranka kao roditelja ne postoji mogućnost preuzimanja svakodnevne skrbi o djetetu, te da bi povratkom djeteta u obitelj roditelja i dalje bili ugroženi život, zdravlje i odgoj navedenog djeteta, prijedlog predlagatelja za određivanjem privremene mjere sadržaja kao u izreci ovoga rješenja ocijenjen je osnovanim, te je primjenom odredbe čl. 347. st. 2. OZ-a u svezi odredbe čl. 346. ObZ-a odlučeno kao u izreci ovoga rješenja. 
6. Radi nastavka razvoja emocionalne veze navedenog djeteta i protustranaka kao roditelja određeno na koji će se način, u kojem vremenu i gdje ostvarivati osobni odnosi navedenog djeteta s protustrankama kao roditeljima s obzirom da je ocijenjeno da je ostvarivanje ovih osobnih odnosa na dobrobit toga djeteta i ostvarivanje njegovog prava iz čl. 9. st. 1., 2. i 3. Konvencije o pravima djeteta Ujedinjenih naroda iz 1989., čije je odredbe sud primijenio prilikom donošenja odluka vezano za dobrobit navedenog djeteta, kojima je određeno da je nužno poštivati pravo djeteta koje je odvojeno od jednog ili oba roditelja da redovito održava osobne i neposredne odnose s oba roditelja ako se time ne ugrožava njegova dobrobit te da će se dijete protiv svoje volje odvojiti od svojih roditelja samo ako je to potrebno radi dobrobiti djeteta. 
7. Trajanje opisane privremene mjere određeno je do pravomoćnog okončanja postupka koji se radi određivanja mjere za zaštitu osobnih prava i dobrobiti djeteta oduzimanjem prava na stanovanje s djetetom i povjeravanje svakodnevne skrbi o djetetu vodi kod ovoga suda pod br. R1 Ob-293/2026, ili do drugačije odluke suda, te je stoga odlučeno kao u st. III. izreke ovoga rješenja. 
8. Utvrđenim iz isprava koje je sudu dostavio predlagatelj i koje je sud pregledao u dokaznom postupku, predlagatelj osiguranja učinio je vjerojatnim da je predložena mjera nužna radi sprječavanja nastanka nenadoknadive štete ili teško nadoknadive štete, pa i nasilja te radi osiguranja pravnog reda tako da je ovom privremenom mjerom sud privremeno odredio sporne odnose među strankama, u smislu odredbe čl. 347. OZ-a, utvrdivši da je predlagatelj učinio vjerojatnim postojanje svoje tražbine-dobrobit navedenog maloljetnog djeteta i djetetov najbolji interes, što je odrastanje u sigurnom okruženju u kojemu su zaštićeni život, zdravlja i svakovrsni razvoj i odgoj toga djeteta, te je vjerojatnim učinio da je ova mjera potrebna kako bi se spriječio nastanak nenadoknadive štete koja prijeti, u smislu odredbe čl. 346. OZ-a, te je sud, primjenom odredbe čl. 341., 342., 343., 346., 347. st. 2. i čl. 351. OZ-a u sv s odredbom čl. 346. Oz-a, odlučio kao u izreci ovoga rješenja. 
U Vukovaru 10. srpnja 2026.
                                                                                      Sudac: 
Sanja Vrabec-Vrančić v.r.

Uputa o pravnom lijeku: 
Protiv ovoga rješenja može se podnijeti žalba u roku od 8 (osam) dana računajući od dana primitka otpravka ovog rješenja. Žalba se podnosi županijskom sudu kao drugostupanjskom, putem ovoga suda, u tri istovjetna primjerka. 
Žalba podnesena protiv ovoga rješenja ne zadržava ovrhu. 
Dostavna naredba: 
1. Predlagatelju osiguranja. 
2. Protivnici osiguranja. 
3. Protivniku osiguranja. 
4. Djetetu po posebnom skrbniku. 
5. Lj. O.. 

